Green bly in vyfde rat, selfs ná uittredeFoto: Creative Rides. Die Suid-Afrikaanse motorsportlegende Alan Green se dae agter die stuur van ŉ klassieke vuurwa op een van die land se renbane is dalk iets van die verlede, maar hy sal beslis deel van die aksie bly. Vier motors in Green se spoggerige versameling gaan op 3 Desember in Johannesburg opgeveil word. Fat Sheila inkluis, ŉ geel TVR met twee turbo’s en 1 000 perdekrag. “Fat Sheila was aanvanklik nie die gewildste motor op die renbaan nie want sy het gereeld stof in die oë van ŉ Porsche geskop,” het Green gesê. Toegegee, sy motorsportloopbaan het eers op die betreklike laat ouderdom van 48 jaar begin, maar sy bestuursvernuf en -kennis het van hom ŉ krag gemaak waarmee daar rekening gehou moes word. “Ek was nog altyd mal oor motors; eintlik enigiets meganies wat petrol gebruik en ŉ geraas maak. Ek onthou my ma het altyd die storie vertel dat ek as tweejarige vir ure in ŉ stoel kon sit en maak asof ek ŉ denkbeeldige kar bestuur!” Toe hy 18 jaar oud was, het hy in sy warmgemaakte Ford Cortina op die ou Kyalami-renbaan amok gemaak. “Daardie ding was nou vir jou vinnig – ek kon gewoonlik Alfas vir brekfis daarmee eet. Ek het ingeskryf en kon terstond ŉ snelheid van 100 myl per uur in die pylvak handhaaf; ŉ prestasie wat slegs ’n Ferrari, ŉ Alfa of ŉ Porsche in daardie jare kon vermag.” Hoewel hy daarna op sy loopbaan en gesin begin fokus het, het vurige motors altyd deel van sy lewe gebly. Wanneer die petrol eers deur jou are bruis, trap jy nie sommer die rempedaal nie. As ŉ ywerige versamelaar was daar al ŉ paar droommotors in sy besit – onder andere ŉ Porsche 993RS. “Dit was vir minder as 24 uur op my naam toe dit ongelukkig kennis met ŉ boom gemaak het. Ek onthou ek was skaars tuis toe ek vir my vrou (Lynne) gesê het dat ons die motor vir ŉ spin moet vat.” Volgens Green het hy destyds nie opgemerk dat ŉ trok gruis in die pad gemors het nie en hy het beheer oor die motor verloor. “Ek het die motor nie eens vir ŉ dag gehad nie en dit het langer as ŉ jaar gevat om hom tot sy vorige glorie te herstel. Ek het dit nuut gekoop. Deesdae, as jy gelukkig genoeg is om een in die hande te kry, sal dit jou R4,5 miljoen uit die sak jaag.” Hy het later ook bekendheid vir sy restourasiewerk verwerf, maar in sy veertigs het hy weer sy resiesveiligheidsgordel stywer begin vastrek. Kort voor lank het hy twee TVR-motors aangeskaf – een vir homself en die ander een vir sy destydse sakevennoot. Green se motor was weliswaar stadiger, maar danksy die werk van sy briljante motorwerktuigkundige (Trevor Trautman) het die TVR gou begin vuur spoeg. “Die twee turbo’s is aangebring en die motor het skielik in ŉ monster ontpop. Ons het dit ook met groot bande toegerus en die legendariese Fat Sheila het begin gestalte kry.” Soos reeds genoem was Green en kie nie baie gewild onder Porsche-eienaars nie – die TVR was immers vinniger as hul peperduur vuurwaens! Hoewel hy deesdae ŉ bietjie met sy oë sukkel, gaan hy nie met sy hande gevou by die huis sit nie. Aikôna, hy gaan tot die einde van die jaar met sy veilingspligte doenig wees. Daarna wag daar beslis nuwe avonture op hom en sy geliefde Lynne.